סינמה סיטי

**סינמה סיטי** (באנגלית: **Cinema City**) הוא שמה של רשת מתחמי בתי קולנוע ("מגה-פלקס") ישראלית בבעלות האחים לאון ומשה אדרי. המתחמים בבעלותה, מן הגדולים בישראל, נמצאים ברמת השרון, מצפון למחלף גלילות, במערב ראשון לציון, בירושלים (באזור קריית הלאום), בכפר סבא (במתחם "G"), בנתניה, בבאר שבע, בחדרה, ובאשדוד.

## היסטוריה
רשת "סינמה סיטי" הוקמה על ידי האחים אדרי ב-2002, בשותפות עם איש העסקים יעקב כהן וחברת מטרופוליטן מצרפת (שבשליטת משפחת ויקטור וסמואל חדידה), עם הקמת "סינמה סיטי גלילות", בשטחים ששכרה מחברת תנובה. במקביל לפעילות החברה בארץ, הקימה הקבוצה גם ארבעה מתחמי קולנוע בפורטוגל שהושקו בשנים 2007–2008. בינואר 2009 רכשה חברת ההשקעות של משפחת דיסני - "שמרוק הולדינגס", 25% מהבעלות.

בשנת 2010 פתחה הרשת מתחם בתי קולנוע שני בישראל, בשיתוף חברת "גזית גלוב", בראשון לציון. שנה אחר כך החלה בהקמת מתחמים בחיפה ובירושלים.

ביולי 2014 רכש בנק לאומי 20% מהרשת תמורת 100 מיליון, באמצעות "לאומי פרטנרס", זרוע ההשקעות שלו. ובספטמבר 2014 רכשה "הכשרה חברה לביטוח" את חלקה של חברת "שמרוק". בדצמבר 2021 רכשה חברת "כלל ביטוח" 17% ממניות הרשת.
## סינמה סיטי גלילות
ממוזער|250px|"סינמה סיטי גלילות" ברמת השרון - מבט מצפון
המתחם ברמת השרון, סמוך למחלף גלילות, נקרא במקור "הרב-מכר" והיוזמה להקמתו החלה עוד בשנות ה-70 של המאה ה-20, על ידי "קואופ תל אביב דן השרון", "המשביר המרכזי", "המשביר לצרכן" וקואופרטיב "תנובה". לאחר עיכובים בהקמתו, הפרויקט עבר ב-1983 לבעלותו של הקבלן אברהם פילץ ושותפים נוספים (שפעלו באמצעות חברה בשם "אימפוריקון בע"מ"). הוא נבנה במקום בו פעל קודם מתחם "עיר המכוניות", מרכז ארצי לתצוגה ולסחר בכלי-רכב, שנפתח ב-1972. שלב א' נחנך בפברואר 1986, וכלל מרכול של רשת "היפרשוק" (בבעלות "תנובה"), שהיה אז הגדול בשטחו בישראל. בנוסף החל משא ומתן עם קבוצת "גולן-גלובוס", להקמת מערך של בתי קולנוע לצד מתחם מסעדות בקומה השנייה של המבנה. במקביל הציעה "תנובה" לרכוש חלקים נוספים מהפרויקט לטובת הקמת חנויות להשכרה ושטחי משרדים.

הקמת שלד הקומה השנייה של "הרב מכר" הושלמה בסוף 1987, אך עבודות הפנים התעכבו, והמשא ומתן עם "גולן-גלובוס" לבניית מערך של בתי קולנוע 24 אולמות נקטע, לאחר שהקבוצה נקלעה לקשיים עסקיים בארצות הברית. שטחי המסחר והמשרדים (על שטח של 6,000 מ"ר) ברב-מכר הושלמו בשנות ה-90 של המאה ה-20. הנהלת "תנובה" עברה למתחם ב-1997. המתחם המסחרי במקום נכשל וכל 12 החנויות בו נסגרו בהדרגה עד 1999. באותה שנה גם עבר המרכול במקום לרשת "קלאבמרקט" (שבהמשך עברה לבעלותה של "שופרסל". לאחר סגירת המתחם המסחרי במקום שכרה אותו "סינמה סיטי" לטובת הקמת מתחם מסעדות, והשלימה את הקמת מתחם בתי הקולנוע, שנפתח בנובמבר 2002 עם 21 אולמות קולנוע. בשנים 2013–2014 הורחב המתחם מ-21 אולמות ל-30, כולל הקמת אולם המופעים "סיטי הול", שבו כ-900 מקומות ישיבה. בשיתוף פעולה עם אוניברסיטת בן-גוריון החל לפועל במתחם גם המרכז ללימודי פנאי "זמן אשכול", בו מועברים קורסים ממחלקת לימודי החוץ של האוניברסיטה.

באוגוסט 2009, רכשה חברת נצבא את המתחם תמורת כ-406 מיליוני שקל. הנהלת "תנובה" עזבה את קומת המשרדים ב-2019. במרץ 2025 תבעו השוכרים במתחם סינמה סיטי גלילות את חברת "נצבא" על הזנחה חמורה של המתחם.
## סינמה סיטי ראשון לציון
שמאל|ממוזער|250px|סינמה סיטי, ראשון לציון
[ממוזער|250px|פסל בדמות [אופטימוס פריים בפארק הדינוזאורים המחודש (יולי 2019)]]
בניית מתחם "סינמה סיטי" בראשון לציון החלה בסוף 2007, בשיתוף חברת "גזית גלוב ישראל".
הוא נפתח ב-17 במרץ 2010 וכולל 20 אולמות קולנוע, מסעדות וחנויות.

במתחם שמחוץ למבנה (מול הכניסה המזרחית) מוצגת תערוכת פסלי ענק ודגמים של בעלי חיים פרהיסטוריים ודינוזאורים. מתחם זה ידוע בכינוי "פארק הדינוזאורים". ב-2013 כלל המתחם דגמים של בעלי חיים פרההיסטוריים דוגמת דינוזאורים, פטרוזאורים וממותה, לצד פסלי חיות בר (כגון תנינאים, קרנפים וארות) ודרקונים. עם הזמן נשברו חלק מהפסלים. ביולי 2019 חודש פארק הדינוזאורים: כמעט כל הדגמים הישנים הוסרו, ובמקומם הוצבו דגמים אנימטרוניים שזזים ומשמיעים קולות כל שעה עגולה (הדינוזאורים במתחם החדש כוללים טריצרטופס, טירנוזאורוס, ברכיוזאורוס, סטגוזאורוס, אלוזאורוס וולוצירפטור). בנוסף הוצבו פסלי ענק בדמות הרובוטריקים אופטימוס פריים ובאמבלבי.


PikiWiki Israel 8174 dinosaur in rishon lezion.jpg|דגם של ברכיוזאורוס בפארק הדינוזאורים של סינמה סיטי ראשון לציון
CinenaCityDinoEgg-pic0015.jpg|דגם של דינוזאור טורף בוקע מביצה בפארק הדינוזאורים של סינמה סיטי ראשון לציון
Rishon LeZion. June 7, 2015 (38).jpg|דגמי כבש מופלון, פנדה, אריה, תנינים, ממותה ופרות בפארק הדינוזאורים של סינמה סיטי ראשון לציון



Cinema City Dinosaurs Park 2019-07-27 IZE-069a.jpg|טריצרטופס וגורים (לא בגודל מלא) בפארק הדינוזאורים של סינמה סיטי ראשון לציון
Cinema City Dinosaurs Park 2019-07-27 IZE-095a.jpg|תרופודים שונים, בהם טירנוזאורוס וולוצירפטור בפארק הדינוזאורים של סינמה סיטי ראשון לציון
Cinema City Dinosaurs Park 2019-07-27 IZE-011a.jpg|טריצרטופס, ג'יפ וברכיוזאורוס ברקע, בפארק הדינוזאורים של סינמה סיטי ראשון לציון

[ממוזער|וידאו: בובות [אנימטרוניקה|אנימטרוניות בפארק הדינוזאורים של סינמה סיטי ראשון לציון, יולי 2019]]

## סינמה סיטי ירושלים
ממוזער|שמאל|250px|סינמה סיטי ירושלים
250px|ממוזער|שמאל|סינמה סיטי ירושלים - מראה מבפנים
מתחם שלישי של הרשת החל להיבנות בשנת 2011 בקריית הלאום בירושלים, מעל חניון הלאום ומול בית המשפט העליון.

המתחם נפתח לקהל הרחב ב-27 בפברואר 2014, והוא כולל 19 אולמות קולנוע המחולקים ל"נושאים". המקום כולל גם שני אולמות תיאטרון ומוזיאון העוסק בקולנוע. מלבד אלה, במקום פועל מרכז קניות הכולל יותר מ-50 בתי עסק. במסדרונות, בין בתי הקולנוע והעסקים השונים, פזורות דמויות מסדרת "הדרדסים" וכן מסרטי דיסני, לצדם נוהגים באי המקום להצטלם.

על גג המבנה הוקם מתחם "**עיר התנ"ך**", אזור הכולל תצוגות של למעלה מ-60 סצנות מסיפורי התנ"ך, ואף דגם של "תיבת נח", שבתוכו מוקרן, החל מיולי 2014, סרט מצויר העוסק בתולדות ירושלים, נכון ל-2019, המתחם סגור. בקומה השלישית של הבניין הוקם "מוזיאון הקולנוע היהודי".

הסינמה סיטי עורר ויכוח עירוני סוער בשל ההחלטה שהמתחם יהיה סגור בשבת, מקור ההחלטה הוא בסעיף של משרד האוצר שחייב לסגור את הסינמה סיטי בשבת, בשל היותו בנוי על אדמה ציבורית. החלטת האוצר אושרה בעירייה והסינמה סיטי חויב להיסגר בשבתות. הנושא עורר דיון ציבורי נרחב בירושלים, הפגנות קוימו בשערי המקום ובכיכר ספרא והוגשה עתירה לבג"ץ בנושא, שהחליט שעל העירייה לדון בנושא בשנית. המתנגדים לסגירת הקולנוע בשבתות טענו שזוהי הפרה של הסטטוס קוו הירושלמי שלפיו בתי קולנוע פתוחים בשבתות. יזמי המתחם שבתחילה התנגדו לסגירתו בשבתות, במיוחד בשל פתיחתו של סניף "פלאנט" הירושלמי, הודיעו לבסוף שהם מתכוונים להשאיר את המתחם סגור בשבתות.

ביוני 2016 דחה בית המשפט המחוזי בירושלים את עתירת בעלי סינמה סיטי, שניסו למנוע הריסת גג שנבנה באופן לא חוקי במתחם בירושלים. הגג, שהוקם מעל מה שאמור היה להיות כיכר ציבורית בשם "כיכר הלאום", הפך את המקום לקניון סגור.

## סינמה סיטי כפר סבא
המתחם בכפר סבא נפתח לציבור ב-18 ביוני 2015 ונמצא במתחם G בעיר. במתחם נמצא אולם תיאטרון, המכיל 350 מקומות ישיבה, ושנים-עשר אולמות קולנוע.

## סינמה סיטי נתניה
המתחם בנתניה נפתח לציבור ב-1 בדצמבר 2016. המתחם, שבהקמתו הושקעו כ-45 מיליון ש"ח, ממוקם בשטח המתחם המסחרי "רוגובין פדרמן", הנמצא בסמוך לאצטדיון נתניה. המתחם בן שתי הקומות כולל קומפלקס עם 14 בתי קולנוע "חכמים", מתוכם שני "אולמות VIP", אולם תיאטרון ומופעים שכולל 350 מקומות ישיבה, ומגוון מסעדות ובתי קפה לצד חנויות.

## סינמה סיטי באר שבע
ב-19 בנובמבר 2019 נפתח מתחם סינמה סיטי בבאר שבע. סניף זה של סינמה סיטי כולל 24 אולמות קולנוע, גודלו מוערך כ-50,000 מ"ר. המתחם החדש כולל 3 קומות, מסעדות ומסחר, בשטח כולל של 30 אלף מ"ר. המתחם נמצא בכניסה הדרומית של העיר, בסמוך לשוק. מחוץ למבנה נמצאת תצוגה של בני ישראל במדבר. המתחם נמצא בבעלות משותפת של חברת "י.ח. דמרי בניה ופיתוח" (80%) ורשת "סינמה סיטי" (20%) ובנייתו עלתה כחצי מיליארד שקלים.

## סינמה סיטי חדרה
בשנץ 2012 הוכרז על הקמת מתחם של "סינמה סיטי" בקניון MIXX בעיר חדרה, שבבעלות איש העסקים קובי מימון. המתחם הוקם כתוספת בקומה העליונה במתחם והוא כולל אחד-עשר אולמות קולנוע. בפברואר 2020 נפתח המתחם לתקופה קצרה ולאחר מכן נסגר עקב מגפת הקורונה בישראל. המתחם נפתח מחדש ביוני 2021.

## סינמה סיטי אשדוד
באשדוד הוקם מתחם הסינמה סיטי במתחם ה-Big Fashion. בנייתו החלה בתחילת שנת 2019 ונדחתה עקב מגפת הקורונה. ביולי 2021 נפתח המתחם.

ממוזער|שמאל|250px|סמליל הקולנוע "סינמה רענן" שפעל בקניון רננים ונסגר ב-2016

## גולגולנוע
נכון לשנת 2008, סינמה סיטי בשיתוף עם קלסיקלטת הוציאו שני סרטים מהמבוססים על הספרים: "הפיל שרצה להיות הכי" ו"טרופותי" סרטים אלו כוללים גם הצגה, שירים ומופע קסמים והם בעלי אותו שם. לדבר זה קוראים "גולגולנוע" בכיכובם של בחורה בשם "נועה" ודמות הנפשה ממחושבת דמוית ליצן בשם "גולגול", בסוף כל הצגה הצופים מקבלים שוקולדים תוצרת עלית. הצגות אלו מתאימות לגיל שנה עד גיל 6. בשנת 2018 הפרויקט נחל כישלון והסתיים.

## קישורים חיצוניים

* 

## הערות שוליים

קטגוריה:ישראל: רשתות בתי קולנוע
קטגוריה:רמת השרון: מבנים
קטגוריה:רמת השרון: תרבות
קטגוריה:ירושלים: בתי קולנוע
קטגוריה:ראשון לציון: בתי קולנוע